คลังชงแก้พรบ.ชำระเงิน
คลังเสนอ ครม.วันนี้ ขอแก้ไข พ.ร.บ.ชำระเงินรองรับระบบอี-เพย์เมนต์
1 ธ.ค. 2558

คลังเสนอ ครม.วันนี้ ขอแก้ไข พ.ร.บ.ชำระเงินรองรับระบบอี-เพย์เมนต์
นายอภิศักดิ์ ตันติวรวงศ์ รมว.คลัง เปิดเผยว่า คลังจะเสนอที่ประชุมคณะรัฐมนตรี (ครม.) ในวันที่ 1 ธ.ค. 2558 เพื่อพิจารณาเห็นชอบร่างแก้ไข พ.ร.บ.ชำระเงิน เพื่อให้สามารถรองรับการทำระบบการชำระเงินด้วยอิเล็กทรอนิกส์ (อี-เพย์เมนต์) ซึ่งจะสามารถดำเนินการได้เต็มรูปแบบภายในสิ้นปี 2559
ทั้งนี้ หากทำสำเร็จก็จะช่วยลดต้นทุนการเงินของประเทศ ลดการใช้เงินสด ก็จะลดต้นทุนการพิมพ์ธนบัตรและผลิตเหรียญกษาปณ์ ทำให้การเก็บภาษีมีประสิทธิภาพมากขึ้น
สำหรับระบบอี-เพย์เมนต์จะมีการดำเนินการ 5 ขั้น โดยในไตรมาสแรกของปี 2559 จะต้องเริ่มดำเนินการในส่วนที่ 1 ให้ได้ โดยการจ่ายชำระเงินจะต้องใช้ทุกบัตร ทั้งการใช้เลขที่บัตรประชาชน เลขหมายโทรศัพท์ บัญชีอีเมล เป็นต้น ขั้นที่ 2 การทำให้เครื่องชำระเงินสามารถรับชำระเงินได้ทุกบัตร ขั้นที่ 3 คือการเชื่อมโยงการชำระเงินทุกรายการเข้าสู่ระบบภาษีกรมสรรพากร ขั้นที่ 4 การเชื่อมโยงข้อมูลเข้าสู่สวัสดิการสังคมของภาครัฐ และขั้นที่ 5 คือ การสร้างแรงจูงใจให้ประชาชนเข้ามาใช้ระบบ